Protecció Civil de la Generalitat, davant la proximitat de la festivitat de Tots Sants els dies 31 d'octubre i 1 de novembre, ha presentat avui a la reunió del PROCICAT les principals recomanacions per tal de celebrar aquesta festa amb seguretat i complint totes les mesures i restriccions per la COVID-19.
Les recomanacions afecten, d'una banda la celebració de la Castanyada i Halloween sobretot la tarda-nit del 31 d'octubre, i de l'altra la visita als cementiris el dia 1 de novembre per retre el tradicional culte als difunts.
A nivell general, cal tenir en compte el marc normatiu actual que prohibeix les trobades i reunions de més de 6 persones tret que siguin totes convinents, tant en l'àmbit públic com privat; la prohibició del consum compartit de begudes alcohòliques a la via pública; la prohibició de fumar a la via pública i espais a l'aire lliure si no es pot respectar la distància interpersonal de 2 metres, i, finalment, l'ús obligat de la mascareta.
- No es poden fer festes ni revetlles amb ball, ni botellades a la via pública.
- No es pot fer l'activitat de 'truc o tracte' en la qual els infants van disfressats casa per casa per demanar llaminadures.
- No es poden fer els passatges del terror esporàdics (si no és només amb els grups de màxim 6 persones).
- Es recomana la celebració de la festa en família, en grups reduïts (màxim 6 persones), i evitant les trobades amb persones amb les quals no s'ha tingut contacte habitual en els últims dies.
Cal ventilar molt bé els espais de reunió.
- Cal complir amb la distància interpersonal d'1,5 metres, també entre taules en activitats de restauració.
- Per a l'elaboració dels panellets, cal fer-los respectant els grups de convivència estable, rentar-se sovint les mans amb aigua i sabó, i dur mascareta.
No s'han de compartir estris ni productes entre grups si no són convivents i, un cop acabats els panellets, cal cobrir-los o embolicar-vos per evitar qualsevol contaminació externa.
- Recordar que una màscara d'una disfressa no substitueix una mascareta de protecció.
- Es poden habilitar parades de venda al carrer de castanyes i panellets complint totes les mesures de seguretat (mascareta, distàncies interpersonals, dispensadors de gel hidroalcohòlic, senyalització i vigilància...).
- Aplicar un control de l'aforament respectant sempre el màxim d'una persona per cada 2,5 m 2.
És adequat informar i senyalitzar aquest aforament.
- Establir entrades i sortides diferenciades sempre que sigui possible, utilitzant marques al terra, senyalització, tanques o cinta d'abalisament, i disposar d'agents de control d'aquestes mesures.
- Obligació de portar mascareta en tot moment.
No es pot menjar ni beure dins els cementiris.
- Adoptar mesures de neteja i desinfecció periòdica adequades a la intensitat d'ús de les instal·lacions i al nombre d'usuaris, amb especial atenció a les zones i espais d'ús comú.
- Les persones podran acostar-se a dipositar flors en els nínxols mantenint les mesures d'higiene i respectant sempre la distància interpersonal entre no convinents.
- Els cementiris hauran de disposar de papereres, si és possible amb pedal i tapa, per dipositar-hi residus; així com dispensadors de gel hidroalcohòlic en llocs accessibles i visibles.
- En els cementiris grans, caldrà establir un aforament màxim de 2.000 persones alhora o bé establir sectors de com a màxim 2.000 persones.
- Es recomana als usuaris limitar el temps d'estada al cementiri i limitar l'ús de bancs i seients.
Es recomana també ampliar els horaris d'obertura dels cementiris per distribuir l'afluència de visitants.
Totes aquestes mesures són especialment importants en els municipis on s'apliquen mesures especials per a la contenció del contagi per la COVID-19 i des del CECAT de Protecció Civil de la Generalitat s'han fet arribar a tots els ajuntaments catalans.